CELEX: 32011D0037
Language: lv
Date: 2011-01-18 00:00:00
Title: 2011/37/ES: Padomes Īstenošanas lēmums ( 2011. gada 18. janvāris ), ar kuru groza Lēmumu 2007/884/EK, ar ko Apvienotajai Karalistei atļauj turpināt piemērot pasākumus, atkāpjoties no 26. panta 1. punkta a) apakšpunkta, 168. panta un 169. panta Direktīvā 2006/112/EK par kopējo pievienotās vērtības nodokļa sistēmu

22.1.2011   
            
            
               LV
            
            
               Eiropas Savienības Oficiālais Vēstnesis
            
            
               L 19/11
            
         PADOMES ĪSTENOŠANAS LĒMUMS
   (2011. gada 18. janvāris),
   ar kuru groza Lēmumu 2007/884/EK, ar ko Apvienotajai Karalistei atļauj turpināt piemērot pasākumus, atkāpjoties no 26. panta 1. punkta a) apakšpunkta, 168. panta un 169. panta Direktīvā 2006/112/EK par kopējo pievienotās vērtības nodokļa sistēmu
   (2011/37/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Vēstulē, kas Komisijas Ģenerālsekretariātā reģistrēta 2010. gada 22. jūlijā, Apvienotā Karaliste lūdza atļauju pagarināt atkāpes pasākumu, lai turpinātu ierobežot īrnieka vai nomnieka tiesības atskaitīt PVN no maksājumiem, kas veikti, īrējot vai nomājot vieglo automašīnu, kuru izmanto ne tikai saimnieciskām vajadzībām.
            
         
               (2)
            
            
               Komisija 2010. gada 12. oktobra vēstulē informēja pārējās dalībvalstis par Apvienotās Karalistes pieprasījumu. Komisija 2010. gada 15. oktobra vēstulē paziņoja Apvienotajai Karalistei, ka tās rīcībā ir visa informācija, kas vajadzīga, lai izvērtētu pieprasījumu.
            
         
               (3)
            
            
               Ar Padomes Lēmumu 2007/884/EK (2007. gada 20. decembris), ar ko Apvienotajai Karalistei atļauj piemērot pasākumus, atkāpjoties no 26. panta 1. punkta a) apakšpunkta, 168. panta un 169. panta Direktīvā 2006/112/EK par kopējo pievienotās vērtības nodokļa sistēmu (2), Apvienotajai Karalistei tika atļauts ierobežot PVN priekšnodokļa atskaitīšanas tiesības, nosakot, ka var atskaitīt tikai 50 % no priekšnodokļa, no maksājumiem, ko īrnieks vai nomnieks ir samaksājis, īrējot vai nomājot vieglo automašīnu, kuru izmanto ne tikai saimnieciskām vajadzībām. Tāpat Apvienotajai Karalistei atļāva neklasificēt kā pakalpojumu sniegšanu par atlīdzību gadījumu, ja nodokļa maksātāja saimnieciskām vajadzībām īrētu vai nomātu automašīnu izmanto privātām vajadzībām. Šis vienkāršošanas pasākums paredz, ka īrniekam vai nomniekam nav jāveic to attālumu uzskaite, kas ar katru saimnieciskām vajadzībām paredzētu automašīnu nobraukti privātām vajadzībām, un nodokļu uzskaite par faktisko automašīnas nobraukumu privātām vajadzībām.
            
         
               (4)
            
            
               Saskaņā ar Apvienotās Karalistes sniegto informāciju 50 % ierobežojums joprojām atbilst faktiskai situācijai saistībā ar īrnieku un nomnieku attiecīgo transportlīdzekļu izmantošanu saimnieciskām un privātām vajadzībām. Tādēļ ir lietderīgi atļaut Apvienotajai Karalistei pasākumu piemērot ierobežotā laikposmā arī turpmāk – līdz 2013. gada 31. decembrim.
            
         
               (5)
            
            
               Ja Apvienotā Karaliste uzskata, ka ir vajadzīgs turpmāks pagarinājums, kas pārsniedz 2013. gada termiņu, tai kopā ar pagarinājuma pieprasījumu ne vēlāk kā 2013. gada 1. aprīlī Komisijai būtu jāiesniedz ziņojums, kurā ietverts piemērojamās procentu likmes novērtējums.
            
         
               (6)
            
            
               Komisija 2004. gada 29. oktobrī pieņēma priekšlikumu Padomes direktīvai, ar ko groza Direktīvu 77/388/EEK – tagad Direktīva 2006/112/EK –, kurā ir saskaņotas to izdevumu kategorijas, kuriem var piemērot atskaitīšanas tiesību izņēmumus. Saskaņā ar minēto priekšlikumu atskaitīšanas tiesību izņēmumus var piemērot mehāniskiem autotransporta līdzekļiem. Šajā lēmumā paredzētajiem atkāpes pasākumiem būtu jāzaudē spēks dienā, kad stājas spēkā minētā grozošā direktīva, ja minētā diena ir pirms šajā lēmumā paredzētā beigu termiņa.
            
         
               (7)
            
            
               Atkāpe neietekmē Savienības pašu resursus, ko veido pievienotās vērtības nodoklis.
            
         
               (8)
            
            
               Tādēļ būtu attiecīgi jāgroza Lēmums 2007/884/EK,
            
         IR PIEŅĒMUSI ŠO LĒMUMU.
   1. pants
   Lēmuma 2007/884/EK 3. pantu aizstāj ar šādu pantu:
   
      “3. pants
      Šis lēmums zaudē spēku dienā, kad stājas spēkā Savienības noteikumi, ar ko nosaka tos izdevumus saistībā ar mehāniskiem autotransporta līdzekļiem, uz kuriem neattiecas PVN pilnas atskaitīšanas tiesības, vai 2013. gada 31. decembrī atkarībā no tā, kurš termiņš ir agrāk.
      Ja tiek pieprasīts šajā lēmumā paredzēto pasākumu pagarinājums, pieprasījumu iesniedz Komisijai līdz 2013. gada 1. aprīlim.
      Ja tiek iesniegts pieprasījums pagarināt minētos pasākumus, iesniedz arī ziņojumu, kurā ietver novērtējumu procentu likmes ierobežojumam, ko piemēro tiesībām atskaitīt PVN par tādu automašīnu īri vai nomu, kuras izmanto ne tikai saimnieciskām vajadzībām.”
   
   2. pants
   Šis lēmums stājas spēkā tā paziņošanas dienā.
   Šo lēmumu piemēro no 2011. gada 1. janvāra.
   3. pants
   Šis lēmums ir adresēts Lielbritānijas un Ziemeļīrijas Apvienotajai Karalistei.
   
      Briselē, 2011. gada 18. janvārī
      
         
            Padomes vārdā –
         
            priekšsēdētājs
         
         Gy. MATOLCSY
      
   
   
      (1)  OV L 347, 11.12.2006., 1. lpp.
   
      (2)  OV L 346, 29.12.2007., 21. lpp.